text: Mand sigtet for falsk brandanmeldelse efter nabostrid
  29 marts 2017 kl. 20.01
  Brandvæsen og politi blev onsdag aften involveret i en nabostrid i Agerbæk. En mand havde anmeldt en brand, men i virkeligheden var der tale om et havebål. 
  Klokken 19.28 blev brandvæsen og politi kaldt til en brand i udkanten af Agerbæk. Anmelderen oplyste, at der var brand i hans skur, og at der stod en gasflaske tæt op af stedet, hvor det brændte.
  Da politi og brandvæsen nåede frem, viste det sig, at der slet ikke er nogen brand, men blot et lille havebål.
  Ole Aamann, vagtchef Syd- og Sønderjyllands Politi: "Anmelderen bliver nu sigtet for falsk anmeldelse"
  Efterfølgende fandt Syd- og Sønderjyllands Politi ud af, at anmelderen af branden ikke bor på adressen, men et andet sted i Agerbæk. I følge Syd- og Sønderjyllands Politi er en nabostrid tilsyneladende årsagen til den falske anmeldelse.
  - Anmelderen bliver nu sigtet for falsk anmeldelse, oplyser Ole Aamann, vagtchef ved Syd- og Sønderjyllands Politi til TV SYD.
  En sådan falsk anmeldelse straffes med bøde eller fængsel indtil tre måneder efter straffelovens §135:
  "Med bøde eller fængsel indtil 3 måneder straffes den, som ved ugrundet påkaldelse af hjælp, misbrug af faresignal el. lign. forårsager udrykning af politi, ambulance, redningsberedskabet eller sø- eller luftredningstjenesten."
  Opdatering: Anmelderen af branden har efterfølgende ringet til TV SYD, og fortalt, at der hverken er tale om en falsk anmeldelse, da vedkommende troede, der var brand i et skur, og at vedkommende heller ikke har nogen versernede nabostridigheder.
  Anmeldelse om brand i Agerbæk var FALSK. Anmelderen sigtet. Heldigvis var der ikke samtidig brug for brandbilerne andet sted.  #politidk pic.twitter.com/e6yVnwAMHy
  
  